© Георги Кожухаров

Руският патриарх Кирил си тръгна от България огорчен. Това обяви самият той при излитането си от летище София, съобщава Би Ти Ви. Причината е приравняването на заслугите на Русия към тези на други народи, участвали в Освобождението на страната преди 140 години.

Малко преди да си тръгне, патриарх Кирил сам поиска да говори пред медиите. Каза, че е бил посрещнат топло от нашата църква и визитата му е знакова, но показва и съжаленията си.

"Много ме огорчи, че в официалната риторика на представителите на държавата наравно с Русия същата роля се оказва, че са играли Полша, Литва, Финландия. Никаква политкоректност не може да оправдае лъжлива историческа интерпретация", заяви той.

Според патриарха става дума за полкове на руската гвардия, позиционирани в Полша и Финландия. Той допълни, че кулминацията на визитата му е била на Шипка, където е имало само български и руски знамена.